Senior DA-LP bedank | Maroela Media
Senior DA-LP bedank
Mike Waters. (Foto: DA)
Een van die DA se langsdienende parlementslede, Mike Waters, het Vrydag uit die parlement bedank.
Hy was sedert 1999 'n parlementslid, en het van 2014 tot 2019 as die party se adjunkhoofsweep in die Nasionale Vergadering gedien.
Waters het die afgelope tyd aan vertrouelinge laat blyk hy gaan bedank en het geen amptelike rede vir sy bedanking verskaf toe hy dit Vrydag op sosiale media aangekondig het nie.
Ná die 2019-verkiesing is hy nie weer deur die DA-koukus tot adjunkhoofsweep herkies nie. Hy is in die stemming onder sy kollegas geklop deur Jacques Julius, DA-LP van Randfontein – na verstaan word met 'n meerderheid van een stem.
Daarna het Waters geweier om in die party se skadukabinet te dien. Hy het verbind geraak met die behoudende vleuel van die DA in Gauteng, en was 'n sleutelspeler in die verloorveldtog van die DA-LP Ghaleb Cachalia om die destydse Gautengse leier van die DA, John Moodey, te ontsetel.
Tydens die verkiesing van 'n nuwe voorsitter vir die DA se federale dagbestuur in 2019, ná die bedanking van James Selfe, het Waters hom verkiesbaar gestel, maar baie min stemme gekry en laaste geëindig.
Waters, wat in die 1990's 'n wyk in Kempton Park in die stadsraad verteenwoordig het, het wel in sy bedankingsaankondiging die DP, die DA en die kiesers van Kempton Park en Edenvale vir hul steun oor die jare bedank.